nb en en en fr de da id da nb da da da da da da da da da da da da da da da da da da da da da da da da en en
Svanholm hyldet for at skrive idrætshistorie - To Svanholm-hold på Brøndby Rådhus - Svanholm Cricketklub
Søndag d. 11. november 2012 kl. 20:30 af Henrik Pfaff
Svanholm Cricketklub skrev idrætshistorie i sæsonen 2012. Som den første klub i dansk idræt har den samme klub vundet 25 officielle danske DIF-seniormesterskaber. Så naturligvis skulle Svanholms mestre hyldes på Brøndby Rådhus af borgmester Ib Terp, der på kommunens vegne yderligere kunne bryste sig af, at samtlige mesterskaber var vundet i den tid, hvor Svanholm havde hørt til i Brøndby Kommune. Også Svanholms drenge blev danske mestre i 2012, så de var naturligvis også med.
Borgmesteren glædede sig over, at have et seniormesterhold fra Svanholm på besøg igen,
Vi har haft et eller flere af Jeres ungdomshold på besøg hvert år siden 2007, hvor I vandt det sidste mesterskab, så det er klart, at med en sådan forsyning af talent til seniorafdelingen måtte jeg før eller senere se Jer igen sagde han og fortsatte.
Ikke blot har I vundet flest seniormesterskaber, men I er også den klub, der har vundet flest mesterskaber i træk, nemlig 12 i årene fra 1991 til 2002.
Og man må nok sige, at I har været udsat for et generationsskifte, Der er kun to spillere i dag tilstede, der også var med i 2007, nemlig Zishan Shah og James Moniz, jo faktisk var der tre gengangere fra holdet for fem år siden, men Jeres anfører Bobby Chawla er her ikke.. Han er lovligt forhindret. Han er jo blevet ansat af en stor klub i Melbourne som spillende træner. Det fortæller om hans kvaliteter, at han som dansker kan opnå en sådan stilling.
Jeres mesterskab var så overlegent, at I kunne lykønske hinanden allerede tre kampe før det hele var slut.
At I så i den sidste kamp, hvor I skulle have overrakt guldmedaljerne, kunne slutte af med at besejre Jeres evige konkurrenter og nærmeste naboer Glostrup, der vandt i 2011, var jo kun en ekstra fornøjelse for Jer.
Og I år har I haft alle Jeres ungdomshold med i finalerne i de aldersgrupper, hvor der spilles om officielle mesterskaber. Jeres juniorer og lilleputter tabte finalerne til AB og Horsens, men Jeres drenge, som er her i dag, vandt finalen over Horsens.
Dermed bliver de to hold, der sidder her i dag hold nr. 68 og 69, der har vundet et dansk mesterskab for klubben siden dens stiftelse i 1956. Af disse mange mesterskaber er hele 63 vundet, mens I har hørt til i Brøndby, hvor I har boet i 41 år. Det er altså en tung arv, I har løftet, og også i årene fremad forventes at løfte…
Ib Terp gratulerede også Svanholms drenge og sagde:
- Mange af Jer har været her før, for adskillige af Jer var med på det lilleputhold, der vandt i fjor.
I vandt den københavnsk/sjællandske række overlegent og havde ingen problemer i semifinalen ved DM. Men Horsens var ikke så nemme at bide skeer med i finalen og de startede med hele 161 point, som normalt er en winning score i en drengekamp. Men det viste sig at være en nem opgave. Selvom det var en holdpræstation kommer jeg ikke udenom at nævne Mads Henriksen, der scorede et century på 104 point not out i finalen.
Jeres ledere siger, at det er meget længe siden, at en drengespiller sidst har kunnet tilkæmpe sig en plads på klubbens 1. hold, så der er vist ikke noget at sige til, at klubben har store forventninger til dig Mads.
I gav dermed Jeres australske træner Paul Johnstone en flot afskedsgave.
Men også Jeres egne trænere, der har stået for det opbyggende arbejde indendørs, har stor ære af resultaterne
Så tillykke til Jer alle. I laver et kolossalt ungdomsarbejde og tager Jer af en masse af de drenge, som ellers ikke finder vej til en idrætsklub.
Til Svanholms ledere vil jeg gerne sige, at kommunen er stolt over, at I år efter år også magter at være arrangører af store internationale kampe. I år sørgede I for et femnationers stævne for drenge, husede to nationalungdomshold fra Norge og arrangerede europamesterskaber for U-17 hold.
I var sammen med kommunen med til at arrangere skoleidrætsdage, hvor samtlige 4 klasser i 3 dage spillede cricket. Skolerne går aldrig forgæves til Jer, når der skal arrangeres noget særligt og I har haft omkring 20 dage med skolecricket fra brøndbyskoler på Jeres anlæg i år.
I kommer ikke gratis til Jeres succeser – og jeg vil gerne nok engang gratulere alle, sluttede borgmesteren.
En af Svanholms danske mestre Waqasali Yasin kom til receptionen -trods dårligt i stand til at støtte på benet - efter lige at være udskrevet fra Hvidovre Hospital efter en uhyggelig ulykke under en ferie i Pakistan. Han var passager i en bil – ikke forsynet med seler – der stødte frontalt ind i en anden bil, hvor begge blev dræbt, mens hans chauffør svæver mellem liv og død og han selv blev indlagt på et hospital og overført til Hvidovre.
Nogen må have holdt hånden over mig, sagde han...
Borgmester Terp og Svanholms næstformand Søren Henriksen hører om ulykken.
Sidste gang, da Svanholms Saif Ahmed var på besøg hos Ib Terp, fik han også lov til at bære borgmesterkæden.  Men dengang nåede du mig jo knap tilskuldrene – nu skal jeg se op til dig, sagde Terp
Borgmester Ib Terp nævnte i sin tale, at der ikke var noget at sige til, at Svanholms Mads Henriksen måtte være en splittet person. Hvor skulle han være. Enten hos sine drengekammerater, som han var med til at føre til et dansk mesterskab eller hos sine seniorholdkammerater, hvor han var med på holdet, der blev danske mestre